Formule Een: Verstappen eindig op hoë nootMax Verstappen (Foto: HAMAD I MOHAMMED / POOL / AFP) Daar is altyd ŉ eerste in sport… ook in Formule Een-motorrenne. Max Verstappen (Red Bull) het voor Sondag se F1-Grand Prix in Abu Dhabi nog nooit vir ŉ enkele rondte in dié woestynstad voorgeloop nie. Sondag op die Yas Marina-baan het hy eerste weggespring en nooit teruggekyk nie, want hy het enduit voor gejaag om sy tweede oorwinning in vanjaar se reeks te behaal en die tiende van sy loopbaan. Verstappen is gevolg deur die twee Mercedes-motors, dié van Valtteri Bottas en Lewis Hamilton. Hulle is gevolg deur Alexander Albon (Red Bull), Lando Norris (McLaren) en Carlos Sainz (McLaren). Hamilton, wat verlede week se aandren in Bahrein misgeloop het omdat hy in afsondering was vanweë Covid-19, kon weinig impak maak. Hamilton (347 punte) is reeds ŉ hele paar weke gelede as wêreldkampioen gekroon en sy puntevoorsprong bo Bottas (223) is die grootste ooit in F1-renne. Verstappen, wie se pa Jos ook ŉ gewese F1-jaer was, het derde (214 punte) op die puntelys geëindig. Sondag se ren was straks die verveligste van die seisoen, want afgesien van Sergio Perez se Racing Point-motor wat in die 12de rondte langs die baan gaan staan het vanweë kragleweringprobleme, was daar bitter min aksie. Nogtans sal teruggekyk word op ŉ jaar wat byna gekelder is toe die eerste ren in Maart in Melbourne, Australië, vanweë die Covid-19-pandemie afgelas is. Die seisoen is eers in Julie in Oostenryk hervat en het uit 17 renne in 12 verskillende lande bestaan. Oor 96 dae vind aanstaande jaar se eerste ren plaas en hopelik sal dinge na normaal terugkeer met 23 renne, want motorsport sonder toeskouers is soos kerrie sonder rys, spek sonder eiers.